Se Eftertanke om tilgivelse nederst i artiklen. Husk, at du altid kan finde alle vores programmer på tv2nord.dk/tv . Helle Tindahl Viborg husker det tydligt. Dengang, hun blev spærret inde på skolens toilet af de andre piger i klassen, og hvor hun kæmpede så meget imod, at døren fløj op og slog en af mobbernes tand løs. I 6. klasse havde hun overhovedet ikke set det komme. Hun var dengang en glad og velfungerende pige. Men da hun kom i 7. klasse, blev eleverne omfordelt i klasserne, og Helle Tindahl Viborg havde pludselig ikke længere sine venner omkring sig. - Jeg blev holdt udenfor og talt grimt til, siger den i dag 33-årige Helle Tindal Viborg. Det eskalerede den dag på toilettet, og efter episoden blev hun konstant mindet om det af klassekammeraterne. Hun havde skyldfølelse og følte sig forkert. - Jeg havde det dårligt med mig selv. Jeg begyndte at tænke, at det var nemmere, hvis jeg ikke var her, siger hun. Fokuserer på det positive I august 2001 kom vendepunktet, da Helle Tindal Viborg begyndte i 9. klasse på Skrødstrup Efterskole ved Mariager. Hun fik nye veninder, der kunne lide hende, som hun var. Veninder, hun stadig ses med i dag. - Det blev en redning for mig. Jeg fik det rigtig godt igen og fik bearbejdet mobningen, siger hun. I dag har hun accepteret det, der skete dengang i folkeskolen. Hun har valgt at se de lyse sider af situationen. Blandt andet er hun taknemmelig for efterskoleopholdet, som blev aktuelt, fordi hun ikke trivedes i folkeskolen. - Jeg ville ikke have kendt mine veninder fra efterskolen, hvis jeg ikke havde været udsat for mobning. Det er bedre at se på, hvad jeg har lært, end at sætte mig selv i en offerrolle, siger Helle Tindal Viborg. - Det giver en lethedsfølelse i mig, at jeg har fundet fred i det, der skete, siger hun. Se Eftertanke om tilgivelse herunder, og find hele serien lige her. Husk, at du altid kan finde alle vores programmer på tv2nord.dk/tv .

Opsummering:
Mobning fik Helle Tindahl Viborg til at overveje selvmord, men på efterskolen fandt hun igen venner - og lysten til livet.